শাহিদ আফ্রিদির পক্ষেই এমনটা বলা সম্ভব। বছর দুয়েক হল তিনি খেলা ছেড়ে দিয়েছেন। আর সেই তিনিই কিনা এলবিডব্লিউ আউট কী জানেন না! খেলোয়াড়জীবনে আফ্রিদি বিপক্ষের রাতের ঘুম কেড়ে নিতেন। ক্রিজে নেমে ধুমধারাক্কা ব্যাটিংয়ের জন্য বিখ্যাত ছিলেন পাকিস্তানের প্রাক্তন অধিনায়ক। 
এখন বিভিন্ন চ্যানেলে বিশেষজ্ঞ হিসাবে আফ্রিদিকে মতামত দিতে দেখা যায়। সেই আফ্রিদি পাকিস্তানের একটি বেসরকারি টিভি চ্যানেলের জনপ্রিয় শোতে গিয়ে হাসির খোরাক হলেন। সংশ্লিষ্ট চ্যানেলের মজার অনুষ্ঠানের নিয়ম হল, সঞ্চালকরা একটি বিষয় আকার-ইঙ্গিতে বোঝাবেন। আফ্রিদিকে জানাতে হবে ঘটনাটা কী। 
অনুষ্ঠানে দেখা যায় আফ্রিদিকে সঞ্চালকরা কিছু বলার চেষ্টা করছেন। উইকেটের সামনে পা বাড়িয়ে কীভাবে ব্যাটসম্যানরা আউট হন, তা-ও বোঝানোর চেষ্টা করা হয়। এত কিছুর পরেও হেডফোন কানে থাকা প্রাক্তন পাক অলরাউন্ডার কিছুই ধরতে পারেননি। সবশেষে হেডফোন খুলে আফ্রিদি পাল্টা প্রশ্ন করেন, এমন কোনও আউট আদৌ আছে নাকি। বিস্মিত আফ্রিদি বলতে থাকেন, সঞ্চালকরা তাঁকে বিভ্রান্ত করার চেষ্টা করছেন। এই প্রথম নাকি তিনি ‘লেগ বিফোর দ্য উইকেট’-এর কথা শুনলেন। সঞ্চালকরা যা বুঝিয়েছেন তাতে হয়তো হিট উইকেট হতে পারে। আফ্রিদির এই যুক্তি সোশাল মিডিয়ার হাসির ফোয়ারা তোলে।